שלושה בוגרי מנשר: אלה שדה חן, אלין בראי וג’וניור רומרו, בליווי עמית טרינין מרצה בכיר במנשר ומאייר, יצרו את קליפ אנימציה חדש לשיר ‘אורייתא’ (תוקה) של ויקטוריה חנה. לאחר דין ודברים עם הזמרת והאפן שבו היא רואה את הדברים ואת התרגום הויזואלי לשיר, הפכו השלושה את מחשבותיה למסע ויזואלי מרהיב הנע, ממש כמו המוזיקה, בין עבר ועתיד ובין המסורתי והעתידני.
סטודנטים בשנה ד’ מהמחלקה לארכיטקטורה, המרכז האקדמי ויצו חיפה, עלו לגמר בתחרות בינלאומית לתכנון שגרירות צ’כיה באדיס אבבה, אתיופיה. תחרות התכנון היא בינלאומית ונערכת בחסות משרד החוץ הצ’כי, מוסד אינספירלי והאוניברסיטה הצ’כית הטכנית בפראג. ההצעה הזוכה בתחרות תקודם ליישום בפועל. תהליך התכנון קשר בין קונספט תרבותי-חווייתי מופשט לתרגומו לחלל, לחומר, לצורה ולשימושים.
הסטודנטים דוניא חמאד, אליאס מויס, אנסטסיה פוקלצ’וק ואיילת קאלימי עלו לשלב הגמר בתחרות בין 25 סטודנטים מרחבי העולם, מתוך 281 הצעות שנשלחו ממוסדות אקדמיים בינלאומיים. הצעותיהם ישתתפו בגמר, יתפרסמו באתר Archdaily ובספר התחרות וההצעה הזוכה תקודם לבינוי בפועל. מנחי הסטודיו: פרופ’ אדר’ ברוך ברוך, ד”ר אדר’ דנה מרגלית ואדר’ אורי רונן.
בגלריה של מכללת אורנים מוצגת עד יום חמישי, 15/8, התערוכה הקבוצתית ‘אמן / מורה’. מזה למעלה משני עשורים מציעה הגלריה באורנים מודל אוצרות חברתי ואקדמי, המערב את הסטודנטים להוראת האמנות במעשה האוצרות וההדרכה. בתערוכה, שנאצרה על ידי סטודנטים שנה ג’ המכון לאמנות, מציגים יאיר גרבוז, ורד אהרובוביץ’, יואב אפרתי, אליעזר זוננשיין, גוני חרלפ, גלי כנעני, נעם ונקרט, קרן גלר.
התערוכה, עוסקת בקונפליקט שבחיבור בין תפקידי האמן והמורה ובסוגיות שונות שמזמנת הוראת האמנות. דמות האמן / מורה מציעה מבט כפול, פנימי וחיצוני גם יחד, שיש בו שותפות וגם שותפות גורל: מבט אל הנפש ומבט שמופנה אל הזולת.
ביום שלישי הקרוב, 16/7, תפתח ב’הספינה’ – מרכז הצעירים באריאל, תערוכת בוגרי המחלקה לעיצוב מדיה חדשה בהנדסאים באריאל. בוגרי המחלקה, בחרו לעצב פרויקטים בנושאי חברה ותרבות וכך יוצגו למשל פרויקט המלווה בעלי עסקים מאוכלוסית העולים לארץ ואפליקציה המאפשרת להזמין מנת גורמה בחצי מחיר.
“פרויקט הגמר הוא זה שאותו מפתח הסטודנט מהשלב הרעיוני ועד שלב היישום” אמרה רינת סופר-גרינפלד ראשת המחלקה, המעצבת “מגוון הפרויקטים מעורר עניין והשראה בנושאים קהילתיים וחברתיים, סביבתיים ותרבותיים עכשוויים. הבוגרים מציגים בפרויקט הגמר עיצוב חדשני וחשיבה שיווקית ויזמית של מעצבים בעלי כישרון ויכולת מקצועית גבוהה”.
/// אירוע פתיחה: 16/7, 18:00. שעות פתיחה: ד’-ה’, 17-18/7, 09:00-20:00. דרך הנחשונים 31, אריאל.
אותות הוקרה על מפעל חיים הוענקו, במעמד שר הכלכלה והתעשייה אלי כהן, במסגרת טקס הענקת תארים לבוגרי המכון הטכנולוגי חולון. אות הוקרה על מפעל חיים הוענק למר עוזיה גליל, מעמודי התווך של תעשיות ההיי-טק בישראל. מר גליל ייסד את חברת ‘אלרון’, התעשייה עתירת הידע הראשונה בישראל, שממנה צמחו למעלה מעשרים חברות שחלקן בינלאומיות. גליל יזם שיתוף פעולה מעשי בין האקדמיה לבין התעשייה ומילא תפקיד משמעותי ביותר בכל ההליכים שמיצבו את ישראל כמדינת ה Start up.
תארים לשם כבוד הוענקו לפרופ’ שרית קראוס על פעילותה המחקרית, היישומית, ופורצת הדרך בפיתוח מערכות אינטליגנטיות של מחשבים ופיתוח מערכות אוטומטיות המתקשרות עם בני אדם. פרופ’ קראוס הובילה לשינוי משמעותי בתחום ההיי-טק בישראל, וזכתה להוקרה עולמית. למר אברהם קוזניצקי, איש חזון ומעש בתחומי החינוך והיזמות הקבלנית. פעילותו בתחום ההוראה בכלל וזו המקצועית בפרט, הביאה לידי ביטוי מעשי את תפיסת עולמו הרואה בחינוך כלי לפיתוח ולעיצוב אופיים של תלמידי ישראל. ולתכנית המלגות IMPACT לחיילים משוחררים שנוסדה על ידי ארגון ידידי צה”ל בארה”ב ובפנמה FIDF. התכנית עוסקת במלאכת הקודש של הוקרת חיילים משוחררים מהמערך הלוחם בצה”ל על ידי מתן מלגות למימון לימודי התואר הראשון.
תצוגת הבוגרים של המחלקה לעיצוב אופנה בשנקר התקיימה לפני כעשרה ימים בהאנגר 11 בנמל תל אביב, וסיכמה ארבע שנות לימודים מפרכות. המוזמנים הרבים נהנו מתצוגת אופנה מדויקת של 32 בוגרים שהציגו את פרויקטי הגמר שלהם. הערב סימן גם פרידה מלאה פרץ, שעמדה בראש המחלקה לעיצוב אופנה ב-22 השנים האחרונות והייתה אחראית, במידה רבה, לעובדה כי שנקר ממוקם היום ברשימת עשרת בתי הספר הטובים ביותר לעיצוב אופנה בעולם.
“כתומכים ומעודדים יצירה ישראלית מקורית ומתוך רצון אמיתי לסייע להנציח דור יוצרים מקומי בעל איכות ומצוינות ברמה הגבוהה ביותר, היה לנו את הכבוד לתת חסות לתצוגת האופנה של בוגרי שנקר” אמר אדיר לוי, מנכ”ל קוסנטינו, מנותני החסות לערב לצד חברת קסטרו ומאק.